### Resume

Forvaltningen har sammen med Kolding Kommune lavet et udkast til tidsplan for igangsætning af en debatfase for et solcelleanlæg mellem Tove Holst og [adresse], der sikrer, at debatfasen kan gennemføres inden sommerferien 2022. Tidsplanen betyder, at igangsætning indledes i Teknisk Udvalg den 3. maj, dagen før der er mulighed for at afholde et møde mellem formandsskaberne i Vejle og [adresse].

### Sagsfremstilling

Forvaltningen har indledt et samarbejde med Kolding Kommune om at planlægge for et større solcelleanlæg mellem Tove Holst og [adresse]. Projektet blev præsenteret for Klima-, Natur-og Miljøudvalget og Teknisk Udvalg henholdsvis den 17. og den 18. januar 2022, hvor forvaltningen fik grønt lys til at arbejde videre med projektet. Det blev endvidere besluttet, at der skulle arrangeres et møde mellem formandskaberne i Kolding og Vejle kommuner om den videre proces.

Projektet kræver et kommuneplantillæg, der udlægger arealet i kommuneplanen, og en lokalplan. Første trin er afholdelse af en debatfase, hvor man indhenter ideer og forslag til f.eks. indholdet i miljøvurderingen. Forvaltningen har sammen med Kolding Kommune og Better Energy, der er udvikler på projektet, forsøgt at lave en tidsplan, der sikrer, at debatfasen kan gennemføres inden sommerferien, hvilket er et stort ønske for Better Energy i forhold til den videre proces.

Det betyder for [adresse] vedkommende, at igangsætningen skal indledes med en behandling på Teknisk Udvalgsmøde den 3. maj og efterfølgende på Økonomiudvalget den 16. maj. Debatoplægget offentliggøres den 23. maj og løber til den 8. juni 2022. Der lægges ikke op til borgermøde i debatfasen, da projektoplægget har været vist på et borgermøde i december måned 2021.

Ideelt skulle mødet med formandsskaberne for de to kommuner have været holdt inden igangsætningen, men det har ikke været muligt at finde en egnet dato før den 4. maj kl. 14.30. Formålet er at aftale den videre proces, herunder afholdelse af borgermøde, når der foreligger forslag til kommuneplantillæg og lokalplan.

Forvaltningen spørger derfor, om det kan accepteres, at igangsætning af debatfasen indledes den 3. maj, selvom mødet mellem formandsskaberne først afholdes den 4. maj 2022. Der vedlægges et foreløbigt udkast til tidsplanen.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Ingen bemærkninger.

### Teknik- og Miljødirektøren indstiller,

|  |  |
| --- | --- |
| at | forvaltningen forelægger en sag for Teknisk Udvalg om igangsætning af en debatfase den 3. maj 2022. |
| at | der afholdes møde mellem formandsskaberne for Kolding og Vejle kommuner den 4. maj 2022. |

### Beslutning

Godkendt.